b"\n_START_ARTICLE_\nCan Fontova\n_START_SECTION_\nDescripci\xc3\xb3\n_START_PARAGRAPH_\nCasa situada a la cantonada del carrer de Jaume I i el carrer dels Capitans Comellas, al costat de la casa Pere Maristany. De planta rectangular, disposa de planta baixa, primer pis i golfes amb la coberta de teules \xc3\xa0rabs a dues aig\xc3\xbces amb el carener paral\xc2\xb7lel a la fa\xc3\xa7ana principal que est\xc3\xa0 orientada va migdia. La coberta queda amagada per un recreixement del parament de la fa\xc3\xa7ana a mode d'ampit._NEWLINE_La fa\xc3\xa7ana principal es compon a partir de tres eixos de simetria. A la planta baixa, la porta d'acc\xc3\xa9s amb arc rebaixat queda centrada entre dues obertures de llinda recta i reixes de ferro forjat. A la planta pis s'hi disposen tres balcons amb reixa de ferro forjat, amb l'obertura de llinda recta i guardapols al damunt. A les golfes, hi ha tres petites obertures quadrades._NEWLINE_Totes les finestres estan protegides amb persianes de llibret de fusta. El parament de la fa\xc3\xa7ana \xc3\xa9s un estucat llis pintat de color crema beige suau on destaquen les franges i motllures entorn les obertures de color blanc. Corona l'edifici una cornisa decorada amb m\xc3\xa8nsules."